ประกาศกรมสรรพสามิต เรื่อง กำหนดการใช้ การขีดฆ่า และการปิดแสตมป์สรรพสามิตสำหรับสินค้ายาสูบ

ประกาศกรมสรรพสามิต
เรื่อง
กำหนดการใช้ การขีดฆ่า และการปิดแสตมป์สรรพสามิตสำหรับสินค้ายาสูบ[๑]

อาศัยอำนาจความในมาตรา ๓๘
แห่งพระราชบัญญัติระเบียบบริหารราชการแผ่นดิน พ.ศ. ๒๕๓๔ ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน
(ฉบับที่ ๗) พ.ศ. ๒๕๕๐ และวรรคสาม ของข้อ ๒
แห่งกฎกระทรวงกำหนดการใช้แสตมป์สรรพสามิตและเครื่องหมายแสดงการเสียภาษีเพื่อให้ปรากฏว่าได้เสียภาษีแล้ว
พ.ศ. ๒๕๖๐ อธิบดีกรมสรรพสามิตกำหนดการใช้
การขีดฆ่าและการปิดแสตมป์สรรพสามิตสำหรับสินค้ายาสูบ เพื่อให้ปรากฏว่าเสียภาษีแล้ว
โดยออกประกาศไว้ ดังต่อไปนี้

ข้อ  การใช้แสตมป์สรรพสามิตเพื่อให้ปรากฏว่ายาสูบได้เสียภาษีแล้ว
ให้ดำเนินการดังนี้
๑.๑ ยาสูบชนิดบุหรี่ซิกาแรต
ให้ผู้มีหน้าที่เสียภาษีรับแสตมป์สรรพสามิตตามวิธีการที่กำหนดในข้อ ๒
เพื่อนำแสตมป์สรรพสามิตไปปิดบนซองยาสูบ หรือนำแสตมป์สรรพสามิตไปขีดฆ่า และปิดบนซองยาสูบ
๑.๒ ยาสูบชนิดอื่นนอกจากบุหรี่ซิกาแรต
ให้ผู้มีหน้าที่เสียภาษีรับแสตมป์สรรพสามิตตามวิธีการที่กำหนดในข้อ
๒ เพื่อนำแสตมป์สรรพสามิตไปขีดฆ่าและปิดบนซองยาสูบ
หรือภาชนะบรรจุยาสูบในกรณีที่มิได้บรรจุซอง

ข้อ ๒  การรับแสตมป์สรรพสามิตให้ดำเนินการดังนี้
๒.๑ ยาสูบที่ผลิตในราชอาณาจักร
(๑) กรณีที่มิได้ใช้เครื่องจักรในการปิดแสตมป์สรรพสามิต
ให้ดำเนินการดังนี้
(๑.๑) ให้ผู้มีหน้าที่เสียภาษีที่ได้ยื่นแบบรายการภาษีและชำระภาษีแล้ว ยื่นคำขอรับแสตมป์สรรพสามิต ตามแบบ ภส. ๐๖ - ๑๖ ท้ายประกาศนี้ พร้อมเอกสารและหลักฐานที่ระบุไว้ในแบบดังกล่าว
ต่อเจ้าพนักงานสรรพสามิต ณ
สำนักงานสรรพสามิตพื้นที่หรือสำนักงานสรรพสามิตพื้นที่สาขาแห่งท้องที่ที่โรงอุตสาหกรรมตั้งอยู่
(๑.๒) ให้เจ้าพนักงานสรรพสามิตตรวจสอบคำขอพร้อมเอกสารและหลักฐาน
เสนอสรรพสามิตพื้นที่หรือสรรพสามิตพื้นที่สาขาเพื่อพิจารณาจ่ายแสตมป์สรรพสามิต
(๑.๓) ผู้มีหน้าที่เสียภาษีจะต้องเก็บรักษาแสตมป์สรรพสามิตไว้ในสถานที่เก็บที่มั่นคงแข็งแรงภายในโรงอุตสาหกรรม
(๒) กรณีใช้เครื่องจักรในการปิดแสตมป์สรรพสามิต
ให้ดำเนินการอย่างหนึ่งอย่างใดดังนี้
(๒.๑) กรณีการรับแสตมป์สรรพสามิตโดยยื่นแบบรายการภาษีและชำระภาษีให้ผู้มีหน้าที่เสียภาษีดำเนินการตามที่กำหนดไว้เช่นเดียวกับ
(๑)
(๒.๒) กรณีการรับแสตมป์สรรพสามิตโดยมีการวางหลักประกัน
(ก) ในกรณีที่ผู้มีหน้าที่เสียภาษีมิได้ดำเนินการตาม (๒.๑) ให้ผู้มีหน้าที่เสียภาษียื่นคำขออนุญาตนำแสตมป์สรรพสามิตไปปิดบนซองยาสูบ ณ โรงอุตสาหกรรมยาสูบ
ตามแบบ ภส. ๐๖ - ๑๗ ท้ายประกาศนี้
ต่อเจ้าพนักงานสรรพสามิต ณ
สำนักงานสรรพสามิตพื้นที่หรือสำนักงานสรรพสามิตพื้นที่สาขาแห่งท้องที่ที่โรงอุตสาหกรรมตั้งอยู่
(ข) ให้เจ้าพนักงานสรรพสามิตตรวจสอบคำขอ
และเสนอสรรพสามิตพื้นที่เพื่อพิจารณาเสนอผู้อำนวยการสำนักงานสรรพสามิตภาคพิจารณาอนุญาต
โดยผู้มีหน้าที่เสียภาษีจะต้องทำสัญญาการนำแสตมป์สรรพสามิตสำหรับยาสูบไปปิดบนซองยาสูบ
ณ โรงอุตสาหกรรมยาสูบตามแบบท้ายประกาศนี้
พร้อมวางหลักประกันการปฏิบัติตามสัญญาเป็นหนังสือสัญญาค้ำประกันของธนาคารพาณิชย์ในประเทศไทย
เป็นจำนวนเงินเท่ากับค่าภาษีสรรพสามิตให้ไว้ต่อสรรพสามิตพื้นที่
(ค) เมื่อได้ดำเนินการตาม (ข) แล้ว
ให้เจ้าพนักงานสรรพสามิตจ่ายแสตมป์สรรพสามิตให้กับผู้มีหน้าที่เสียภาษี
และให้ประทับข้อความว่า จ่ายแสตมป์แล้ว ลงในแบบคำขอด้วย
(ง) ผู้มีหน้าที่เสียภาษีจะต้องเก็บรักษาแสตมป์สรรพสามิตไว้ในสถานที่เก็บที่มั่นคงแข็งแรงภายในโรงอุตสาหกรรม
๒.๒ ยาสูบที่นำเข้ามาในราชอาณาจักร
(๑) กรณีที่มิได้ใช้เครื่องจักรในการปิดแสตมป์สรรพสามิต ให้ดำเนินการดังนี้
(๑.๑) ให้ผู้มีหน้าที่เสียภาษีที่ได้ยื่นแบบรายการภาษีและชำระภาษีแล้วยื่นคำขอรับแสตมป์สรรพสามิต
ตามแบบ ภส. ๐๖ - ๑๖ ท้ายประกาศนี้
พร้อมเอกสารและหลักฐานที่ระบุไว้ในแบบดังกล่าวต่อเจ้าพนักงานสรรพสามิต ณ
สำนักงานสรรพสามิตพื้นที่แห่งท้องที่ที่สำนักงานของผู้นำเข้าหรือท้องที่ที่สำนักงานศุลกากรหรือด่านศุลกากรที่นำเข้าตั้งอยู่
(๑.๒) ให้เจ้าพนักงานสรรพสามิต
ตรวจสอบคำขอพร้อมเอกสารและหลักฐาน
เพื่อเสนอสรรพสามิตพื้นที่เพื่อพิจารณาอนุญาตให้จ่ายแสตมป์สรรพสามิตได้
(๒) กรณีใช้เครื่องจักรในการปิดแสตมป์สรรพสามิต
(๒.๑) ผู้ได้รับใบอนุญาตขายยาสูบประเภทที่
๑ ที่ประสงค์จะนำยาสูบเข้ามาในราชอาณาจักร ยื่นคำขออนุญาตนำแสตมป์สรรพสามิตไปปิดบนซองยาสูบ
ณ โรงงานผู้ผลิตยาสูบที่ผลิตในต่างประเทศ ตามแบบ ภส. ๐๖ - ๑๗
ท้ายประกาศนี้ พร้อมเอกสารและหลักฐานที่ระบุไว้ในแบบดังกล่าว
ต่อสรรพสามิตพื้นที่ ณ สำนักงานสรรพสามิตพื้นที่แห่งท้องที่ที่สำนักงานของผู้นำเข้าหรือท้องที่ที่สำนักงานศุลกากรหรือด่านศุลกากรที่นำเข้าตั้งอยู่
(๒.๒) ให้เจ้าพนักงานสรรพสามิต
ตรวจสอบคำขอพร้อมเอกสารและหลักฐาน
เสนอสรรพสามิตพื้นที่เพื่อพิจารณาเสนอผู้อำนวยการสำนักงานสรรพสามิตภาคพิจารณาอนุญาตโดยผู้ได้รับใบอนุญาตจะต้องทำสัญญาการนำแสตมป์สรรพสามิตสำหรับยาสูบไปปิดบนซองยาสูบ
ณ โรงงานผู้ผลิตยาสูบที่ผลิตในต่างประเทศ ตามแบบท้ายประกาศนี้
พร้อมวางหลักประกันการปฏิบัติตามสัญญา
เป็นหนังสือสัญญาค้ำประกันของธนาคารพาณิชย์ในประเทศไทยเป็นจำนวนเงินเท่ากับค่าภาษีสรรพสามิตให้ไว้ต่อสรรพสามิตพื้นที่
(๒.๓) เมื่อได้ดำเนินการตาม
(๒.๒) แล้ว ให้เจ้าพนักงานสรรพสามิตจ่ายแสตมป์สรรพสามิตให้กับผู้มีหน้าที่เสียภาษี
และให้ประทับข้อความว่า จ่ายแสตมป์แล้ว ลงในแบบคำขอด้วย

ข้อ ๓  การปิดแสตมป์สรรพสามิตสำหรับยาสูบ
ให้ดำเนินการดังนี้
๓.๑ ให้ปิดแสตมป์สรรพสามิตก่อนนำยาสูบออกจากโรงอุตสาหกรรม
หรือสำนักงานศุลกากรหรือด่านศุลกากร หรือปิด ณ
สถานที่อื่นที่ได้รับอนุญาตจากสรรพสามิตพื้นที่ในความควบคุมของพนักงานเจ้าหน้าที่ก็ได้
แล้วแต่กรณี
โดยให้ใช้กาวทาหลังแสตมป์สรรพสามิตให้ทั่วแล้วปิดบนซองยาสูบหรือภาชนะบรรจุยาสูบในกรณีที่มิได้บรรจุซอง
ให้แนบแน่นสนิทจนไม่สามารถแกะลอกได้ตรงรอยสำหรับเปิดซึ่งเมื่อนำยาสูบออกจากซองหรือภาชนะบรรจุยาสูบเมื่อใดแสตมป์สรรพสามิตที่ปิดอยู่จะต้องถูกทำลายเสียสภาพไปจากเดิมทันที
โดยการปิดดังกล่าวต้องไม่ปิดทับชื่อและที่ตั้งสถานประกอบกิจการของผู้ผลิตยาสูบหรือผู้นำเข้า
สำหรับยาสูบชนิดบุหรี่ซิกาแรตให้ปิดภายใต้กระดาษแก้วที่หุ้มซองยาสูบ
๓.๒ กรณีแสตมป์สรรพสามิตที่มีกระดาษแผ่นหลังเป็นแบบกลาสซีน
หรือชนิดมีกาวในตัว ให้ใช้วิธีการปิดแสตมป์สรรพสามิตเช่นเดียวกับ ๓.๑
โดยไม่ต้องใช้กาว

ข้อ ๔  การขีดฆ่าแสตมป์สรรพสามิตให้ใช้วิธีการดังนี้
๔.๑ ยาสูบชนิดบุหรี่ซิกาแรตที่ผลิตในราชอาณาจักรหรือที่นำเข้ามาในราชอาณาจักร
ให้ผู้มีหน้าที่เสียภาษีเป็นผู้ขีดฆ่าแสตมป์สรรพสามิต โดยใช้เครื่องหมาย วัน เดือน
ปี ที่จ่ายแสตมป์สรรพสามิต
หรือเครื่องหมายอย่างใดอย่างหนึ่งที่เจ้าพนักงานสรรพสามิตกำหนด
ประทับลงบนดวงแสตมป์สรรพสามิตให้เห็นได้ชัดเจนว่าแสตมป์สรรพสามิตนั้นได้ถูกขีดฆ่าแล้ว
๔.๒ ยาสูบอื่น ๆ
นอกจากบุหรี่ซิกาแรตที่ผลิตในราชอาณาจักร
ให้ผู้มีหน้าที่เสียภาษีเป็นผู้ขีดฆ่าแสตมป์สรรพสามิต
โดยใช้เครื่องหมายขีดฆ่าแสตมป์สรรพสามิตซึ่งกำหนดเป็นเลขที่ประจำสำนักงานสรรพสามิตภาค
สำนักงานสรรพสามิตพื้นที่ วัน เดือน ปี (ที่ชำระภาษี) ปริมาณสุทธิ (กรัม) ประทับลงบนดวงแสตมป์สรรพสามิตให้เห็นได้ชัดเจนว่าแสตมป์สรรพสามิตนั้นได้ถูกขีดฆ่าแล้ว
๔.๓ ยาสูบอื่น ๆ
นอกจากบุหรี่ซิกาแรตที่นำเข้ามาในราชอาณาจักร
ให้ผู้มีหน้าที่เสียภาษีเป็นผู้ขีดฆ่าแสตมป์สรรพสามิต โดยใช้เครื่องหมาย วัน เดือน
ปี
ที่จ่ายแสตมป์สรรพสามิตหรือเครื่องหมายอย่างใดอย่างหนึ่งที่เจ้าพนักงานสรรพสามิตกำหนด
ประทับลงบนดวงแสตมป์สรรพสามิตให้เห็นได้ชัดเจนว่าแสตมป์สรรพสามิตนั้นได้ถูกขีดฆ่าแล้ว
๔.๔ ยาสูบที่นำเข้ามาในราชอาณาจักรเพื่อเป็นตัวอย่างสินค้าหรือมิใช่เพื่อการค้า
ให้ผู้มีหน้าที่เสียภาษีเป็นผู้ขีดฆ่า โดยประทับตราคำว่า ห้ามจำหน่าย ด้วยหมึกสีแดงลงบนดวงแสตมป์สรรพสามิต
ให้เห็นได้ชัดเจนว่าแสตมป์สรรพสามิตนั้นได้ถูกขีดฆ่าแล้ว

ข้อ ๕  การขีดฆ่าแสตมป์สรรพสามิตตามข้อกำหนดในข้อ ๔.๑ ให้ใช้บังคับเมื่อพ้นกำหนดเวลาหนึ่งปีนับแต่วันที่ประกาศนี้ใช้บังคับ

ข้อ ๖  ประกาศนี้ให้ใช้บังคับตั้งแต่วันออกประกาศเป็นต้นไป

ประกาศ ณ วันที่ ๒๘ กันยายน พ.ศ. ๒๕๖๐
สมชาย  พูลสวัสดิ์
อธิบดีกรมสรรพสามิต

เอกสารแนบท้าย

๑. แบบคำขอรับแสตมป์สรรพสามิต สำหรับสินค้ายาสูบ (ภส. ๐๖-๑๖)
๒. แบบคำขออนุญาตนำแสตมป์สรรพสามิตไปปิดบนซองยาสูบ ณ โรงอุตสาหกรรมยาสูบหรือ ณ
โรงงานผู้ผลิตยาสูบที่ผลิตในต่างประเทศ (ภส. ๐๖-๑๗)
๓. สัญญาการนำแสตมป์สรรพสามิตสำหรับสินค้ายาสูบไปปิดบนซองยาสูบ ณ
โรงงานผู้ผลิตยาสูบที่ผลิตในต่างประเทศ
๔. หนังสือสัญญาค้ำประกันของธนาคาร
๕. สัญญาการนำแสตมป์สรรพสามิตสำหรับสินค้ายาสูบไปปิดบนซองยาสูบ ณ โรงอุตสาหกรรมยาสูบ
๖. หนังสือสัญญาค้ำประกันของธนาคาร

(ดูข้อมูลจากภาพกฎหมาย)

พัชรภรณ์/จัดทำ
๗
ตุลาคม ๒๕๖๑

[๑] ราชกิจจานุเบกษา เล่ม ๑๓๕/ตอนพิเศษ
๑๑๙ ง/หน้า ๑๗๔ (เล่มที่ ๒)/๒๔ พฤษภาคม ๒๕๖๑